Bekende sjef postuum vereer | Netwerk24
Frankryk soek nou nuwe leier vir Renault
Die Franse regering het gevra dat Carlos Ghosn as voorsitter en uitvoerende hoof van die Franse motorvervaardiger Renault afgedank word.
Bekende sjef postuum vereer
11 September 2018 10:02
Die Amerikaanse glanssjef Anthony Bourdain is Sondag in Los Angeles met twee Emmy-eerbewyse bekroon vir sy gewilde TV-reeks, Parts Unknown, wat op CNN uitgesaai is.
Anthony Bourdain Foto: Argief
Bourdain (61) het homself in Junie om die lewe gebring.
Hy is met 'n Emmy, die hoogste eerbewys in die Amerikaanse TV-bedryf, vereer vir uitstaande skryfwerk in 'n niefiksie-program en deel ook 'n Emmy vir sy werk as aanbieder en uitvoerende regisseur vir die beste joernaalreeks.
Diegene wat 'n tegniese rol in die vervaardiging van die program gespeel het, is ook vereer en nog drie Emmys is toegeken vir onder meer redigering en klank.
Die pryse is uitgedeel op die tweede aand van die Creative Arts Emmy-toekennings waarin meestal tegniese kategorieë beoordeel word teenoor die glansryke Primetime Emmy-toekennings wat op 17 September plaasvind.
Bourdain is tussen 2013 en 2016 vier keer agtereenvolgens met 'n Emmy bekroon as vervaardiger van Parts Unknown. In 2014 het hy ook 'n gesogte Peabody-toekenning ontvang.
Bourdain, wat sy pad van skottelgoedwasser oopgewerk het tot een van televisie se bekendste sjefs, is op 8 Junie in Frankryk dood waar hy aan die 11de seisoen van sy program gewerk het. Sy lyk is in sy hotelkamer in Straatsburg aangetref waar hy homself opgehang het.